
	           PRIVIND  OBIECTIVELE PRINCIPALE ÎN CAZUL ALEGERII
		                CA MEMBRU AL CONSILIULUI SUPERIOR 
				       AL MAGISTRATURII

				                       Judecător Adina Daria Lupea
					                     Curtea de Apel Cluj
		
			                               	„În loc de prefaţă...”
	
Înainte de a atinge principalele probleme care, în opinia mea, trebuie abordate de orice coleg care accede la această înaltă demnitate, vă mărturisesc că nu mă caracterizează un limbaj de lemn. Nu voi putea vorbi niciodată în termeni precum „eroic”, „cele mai înalte năzuinţe”, „sistemul judiciar trebuie să ajungă pe cele mai înalte culmi”, etc.
	Din partea mea, adresarea vine din inimă, am fost toată viaţa mea  judecător ,,de scaun”, nu am avut niciodată funcţii de conducere şi dorinţa mea cea mai mare este să reprezint în Consiliu judecătorii aflaţi în funcţie de execuţie, cei care au făcut categoric un pionierat şi au dobândit o vocaţie  din munca lor, desfăşurată in cele mai multe cazuri, în ultimii ani, în condiţii total improprii. 
Scopul meu este să ajung să cunosc şi mai ales, să pot rezolva, nevoile sistemului din chiar ,,miezul” lui, având în vedere concreteţea nevoilor cu care ne confruntăm zi de zi, în munca noastră, nu neapărat să mă adresez preşedinţilor de instanţe care, desigur, au rolul lor, însă dincolo de activitatea de manageriat al unei instanţe, se află activitatea judecătorilor aflaţi in functii de execuţie.
	În mod cert în activitatea mea, dacă îmi veţi acorda votul domniilor voastre, voi ţine permanent legătura cu toţi preşedinţii de curţi de apel, în scopul de a afla problemele dar şi soluţiile care se vor impune, pentru că este aproape imposibil să anticipezi ce vremuri vin şi la ce provocări vom mai fi supuşi. 
	În calitate de membru CSM, ca reprezentant al curţilor de apel, voi colabora cu colegii mei, reprezentanţi ai  judecătoriilor şi tribunalelor, voi fi deschisă oricăror abordări din partea domniilor lor, deoarece rolul de membru al Consiliului Superior al Magistraturii implică preocuparea şi nevoia de a răspunde întrebărilor şi nevoilor tuturor colegilor noştri, pentru ca niciodată un membru CSM nu trebuie să uite că acest organism este garantul independenţei justiţiei. Al justiţiei, în ansamblul ei.
	
Nu voi incepe prezentarea obiectivelor mele arătând cine sunt. Sunt Adina Daria Lupea,  Curriculum vitae il găsiţi în documentele ataşate candidaturii, însă cu siguranţă mă cunoaşteţi cei mai mulţi dintre dumneavoastră, pentru că am fost în ultimii ani o prezenţă constantă în viaţa publică  judiciară, indiferent de riscurile la care m-am expus.
Mi-am asumat obiceiul de a fi sinceră şi cât se poate de corectă, de a îmi respecta valorile de viaţă, principiile, crezurile, chiar dacă ştiam de multe ori că nu voi fi aplaudată sau nu voi avea susţinerea întregului corp profesional. De altfel, mi s-ar părea chiar periculos să trăiesc într-o largă unanimitate, pentru că doar din diversitate se nasc idei, doar revoluţiile – inclusiv de idei - au schimbat lumea în bine.
Din anul 2005 până în anul 2014 am făcut parte, succesiv, din două asociaţii profesionale renumite, iniţial AMR – filiala Cluj şi apoi UNJR şi am încercat, din această postură, şi în cadrul acestora, să îmi aduc cel mai bun aport cu putinţă la îmbunătăţirea activităţii sistemului judiciar în ansamblul său. Uneori am fost naivă, alteori vizionară, însă niciun moment nu mi-am dorit altceva decât binele sistemului în care activez de aproape 24 de ani.
Din anul 2014, pentru că am simţit, poate bine sau poate greşit, că unele idei ale mele nu se mai suprapun şi/sau nu mai interferează cu cele ale asociaţiilor profesionale în cadrul cărora activam, am ajuns să mă desprind de orice formă de asociere profesională şi să iau totul ,,pe cont propriu”.
Am rămas însă cu experienţa acelor ani, cu idei şi cu proiecte comune în minte, am rămas prietenă cu mulţi dintre colegii din aceste asociaţii, însă am ales să mă exprim public strict in nume propriu.
Însă acum nu este vorba despre mine, ci despre ceea ce eu cred că am de făcut de acum înainte în 6 ani în calitate de membru al Consiliului Superior al Magistraturii, desigur numai cu sprijinul dumneavoastră.

Să trecem la fapte!

Principalele obiective pe care mi le fixez sunt cele care vizează separarea cât mai categorică a carierelor, din perspectiva statutului și organizării şi, corelativ, întărirea rolului puterii judecătoreşti prin adoptarea unor legi separate de organizare pentru judecători şi procurori şi legi separate pentru statutul acestora.
De asemenea, îmi propun întărirea mecanismului de consultare a judecătorilor de către Consiliul Superior al Magistratraturii în ceea ce priveşte avizarea actelor normative.
Voi milita pentru obligaţia membrilor CSM de a consulta periodic alegătorii şi voi propune soluţii  pentru degrevarea judecătorilor.
	Un alt punct principal este cel care se referă la cariera magistraţilor, cu referire la promovări, pensionări, salarizare, fixarea unor calendare anuale pentru examenele care vizează promovarea în funcţii de execuţie, fie efectivă, fie pe loc, precum şi cel privind programul flexibil al magistraţilor.

1. Ce a făcut actualul CSM şi ce  putem schimba?

Primordial, şi oricât am încerca sa minimalizăm problema, este cât se poate de limpede că în pofida unor angajamente asumate public de unii dintre membrii CSM la momentul alegerii lor în acest for, aceştia nu s-au dovedit capabili să gestioneze situaţiile pe care le imputau foştilor membri CSM la momentul când au candidat pentru această funcţie. 
Orgoliile nejustificate, care au funcţionat uneori în defavoarea magistraţilor, poziţiile publice contradictorii exprimate vocal sau prin vot, ideea de creare a unui pol de putere (sau a mai multora), au făcut din actualul CSM o copie şi mai nereuşită a celui anterior, dovedind de multe ori, din păcate, că nu au nimic în comun cu sobrietatea, cu responsabilitatea cu care noi i-am investit, ajungând să se manifeste cel puţin la fel, dacă nu chiar mai rău, decât cei pe care, anterior, i-au criticat. Am ajuns astfel să spunem că există întotdeauna mai rău decât credeam că se poate şi să ne întrebăm între noi: „Oare se poate şi mai rău?”
Anii care urmează vor fi, în mod obligatoriu, ani ai unei reaşezări pe coordonate fireşti a sistemului pe care pretindem că îl reprezentăm, ai redobândirii credibilității Consiliului și a magistraturii în ansamblul ei, nu numai între noi, ci şi în societate. Pentru aceasta, trebuie să învățăm cu toții din experiențele de până acum, să continuăm ceea ce este s-a dovedit a fi benefic, pentru că nu totul a fost distructiv,  si să reglăm, împreună, ceea ce este de reglat. 
[bookmark: _Hlk98760446]În același timp, este importantă menţinerea şi conservarea progreselor pe care le-a cunoscut magistratura, din perspectiva statutului și organizării şi a separării cât mai categorice a carierelor, chiar dacă actuala Constituţie consfiinţeşte un consiliu format din judecători şi procurori.
În acest sens, activitatea Consiliului trebuie să fie caracterizată de profesionalism, previzibilitate și o abordare constantă a problemelor, pentru a putea aduce la îndeplinire proiectele care ar trebui să genereze o reală îmbunătățire a activității magistraților, pentru ca aceștia să îndeplinească un act de justiție de calitate, în beneficiul întregii societăți.
[bookmark: _Hlk98760478]Din această perspectivă şi ca element de noutate consider că din istoria celorlalte Consilii a lipsit, în mod nepermis, obligaţia membrilor CSM de a consulta alegătorii, după alegerea în acest for, cu privire la măsurile şi deciziile luate de aceştia.
Membrii CSM, odată aleşi, au pierdut, voit sau nu, contactul cu colegii lor din instanţe şi, odată cu trecerea timpului, s-au distanţat de noi şi au devenit incapabili să înţeleagă nevoile sistemului judiciar, uitând că sunt reprezentanţii noştri şi că au ajuns acolo prin votul şi încrederea noastră.
Ca atare, apreciez că este necesară modificarea Regulamentului de funcţionare a Consiliului Superior al Magistraturii în sensul că trebuie reglementate şi stabilite periodic întâlniri cu alegătorii, cel puţin semestrial, sens în care reprezentanţii tuturor instanţelor să îşi fixeze, la debut de an, un calendar în care să prevadă întâlniri cu colegii din instanţe, în funcţie de fiecare grad de jurisdicţie.
La nivelul curţilor de apel, având în vedere că prin lege avem cel mai mare număr de reprezentanţi – trei – propunerea mea este să ne organizăm pe criterii teritoriale, în funcţie de competenţa funcţională astfel încât, aleatoriu, să ne întâlnim periodic cu câte cinci din cele 15 Curţi de Apel (plus Curtea Militară de Apel) o dată la 6 luni, pentru a  deveni o veritabilă ,,curea de transmisie” între dumneavoastră, cei care ne-aţi investit cu încredere, şi Plenul Consiliului Superior al Magistraturii. 
Numai în acest fel vom putea păstra contactul cu domniile voastre, vom înţelege problemele care, în mod cert, vor apărea de-a lungul a şase ani de mandat şi numai aşa vom putea pretinde, în faţa tuturor, că vă reprezentăm.
În acest punct, voi aduce în discuţie o problemă care mi-a fost semnalată de către colegii mei din cadrul curţii de apel, şi anume aceea a activităţii permanente în cadrul Consiliului Superior al Magistraturii a membrilor aleşi, în acest sens fiind necesară modificarea prevederilor art. 54 alin. 2 din Legea 317/2004 care în prezent statuează că este incompatibilă calitatea de membru CSM cu cea de judecător sau procuror.
Exercit de suficient de mult timp această profesie încât să fi fost contemporană cu vremea Consiliului din 2004-2010, când membrii CSM mai aveau activitate în instanţe. Cunosc faptul că menţinerea în activitate a domniilor lor (şi nu mă refer aici neapărat la cei cu funcţii de conducere) în cadrul instanţei care i-a ales era benefică, în sensul că, inevitabil, aveau un contact cu noi, intrau în şedinţe de judecată, chiar parţial degrevaţi, însă nu treceau 6 ani în care să uite cum se judecă un dosar, ce provocări se ivesc, cum a evoluat practica judiciară, cum se schimbă în funcţie de deciziile CCR sau ale ICCJ, cum se modifică cazuistica, adică într-un cuvânt, nu pierdeau ,,pulsul” instanţei.
În ultimele două Consilii acest liant, această legătură, acest contact, toate s-au pierdut.
Ultimele două Consilii au ,,păcătuit” prin faptul că şi-au uitat alegătorii, s-au desprins de nevoile lor, şi-au construit un ,,turn de fildeş” din care,  uneori pe baza unor orgolii individuale, şi-au asumat rolul de ,,Demiurgi” şi s-au desprins de rolul lor fundamental, acela de a ne reprezenta şi de a fi garantul independenţei justiţiei.

2. [bookmark: _Hlk98760646]Cariera magistraţilor

2.a Promovări, pensionări, soluţii.

Lipsa acută de personal şi valul de pensionări care au lovit sistemul în ultimii doi ani par la acest moment probleme  pe care nimeni  nu vrea să le înfrunte şi nici să le recunoască.      
Nimeni din forurile decizionale nu pare să îşi asume acest eşec, deşi suntem toţi conştienţi că lipsa de implicare a factorilor decidenţi a făcut să stagneze în Parlament legea privind recrutarea şi promovarea magistraţilor în funcţii de execuţie vreme de peste doi ani, timp în care absolut nimeni nu s-a gândit că, în contexul acestei lipse, instanţele şi parchetele rămân literalmente goale, referindu-mă aici primordial la tribunale şi curţi de apel.
Eu nu mă implic în această chestiune acum pentru a găsi vinovăţii, pentru că această chestiune este deja tardivă şi nu ne ajută cu nimic. Eu mă implic pentru a găsi soluţii.
Anul 2019 a fost primul an din istoria recentă de când nu au mai fost organizate concursuri de admitere în magistratură ca urmare a unor decizii de neconstituționalitate, neurmate de punerea în acord a legii cu Constituția. 
[bookmark: _Hlk98760717]În acest context, consider că viitorul Consiliu trebuie să îşi asume calendare anuale pentru examenele care vizează promovarea în funcţii de execuţie, fie efectivă, fie pe loc, pentru a exista o predictibilitate a gradului de ocupare a posturilor la instanţele superioare.
Oprirea temporară a recrutării şi promovării, reluate abia de curând, în condițiile în care pensionările au continuat în ritm accelerat, existența unui număr de dosare impresionant pe rolul instanţelor şi creşterea acestuia în ritm accentuat, chiar în contextul pandemiei (cu o uşoară stagnare în 2020) şi-au pus inevitabil amprenta asupra dimensiunii resurselor umane pe termen scurt și mediu, cu consecințe negative asupra calității actului de justiție,  a duratei termenelor de soluţionare şi redactare, toate acestea în lipsa unor măsuri de remediere prompte şi echilibrate.
În acelaşi context, am constatat, vorbind şi cu colegii din teritoriu, că există o lipsă crasă de personal şi un dezinteres total de a se ocupa posturi în instanţe mai puţin atractive, corelativ cu fluctuaţia de personal, acestea fiind sufocate de numărul de dosare, în timp ce multe dintre judecătorii au o încărcătură semnificativ mai mică decât media pe ţară.
În faţa pensionărilor masive la nivelul tribunalelor şi al curţilor de apel, a ,,depopulării” instanţelor şi a lipsei unei baze solide de recrutare, apreciez că trebuie regândite strategiile pe termen scurt şi mediu, chiar dacă pentru asta ar fi necesare modificări legislative, deoarece este limpede că premisele avute în vedere, la momentul modificărilor legilor justiţiei în anii precedenţi, s-au schimbat radical. 
Trebuie, aşadar, regândită vechimea necesară pentru promovare la instanţa superioară, ori prin reincluderea recunoaşterii vechimii de auditor de justiţie, ori prin modificarea dispoziţiilor art. 44 alin. (2) din Legea 303/2004 astfel încât, la calcularea vechimii prevăzute la alin. (1), să se ia în considerare nu numai perioada în care judecătorul sau procurorul a fost avocat, cât şi aceea cât a exercitat o altă profesie juridică (consilier juridic, poliţist etc.), evident cu respectarea principiului de a nu eluda promovarea în gradul imediat următor de jurisidicţie.
Consiliul poate sesiza ministrul justiției cu privire la necesitatea inițierii sau modificării unor acte normative în domeniul justiției şi, întrucât ministrul justiţiei este membru de drept al acestuia, revine membrilor consiliului obligaţia de a acţiona cu persuasiune pe lângă acesta pentru modificarea unr acte normative în sensul celor solicitate de magistraţi.


Este necesar ca viitorul consiliu să se gândescă la soluţii viabile şi imediate pentru a încuraja magistraţii să rămână în sistem iar una dintre acestea trebuie să recunoaştem că o reprezintă şi salarizarea adecvată.
	Aşa cum am menţionat mai sus, principalele probleme le reprezintă acum pensionările masive din sistem, urmate de reducerea drastică a numărului de judecători la nivelul tuturor instanţelor, mai puţin ÎCCJ, precum şi gradul mic de ocupare a  posturilor la judecătoriile mai puţin atractive.
	În contextul acestei lipse de personal, este evident că un număr mai mic de judecători este chemat să gestioneze stocurile de dosare, atât cele de pe rol, cât şi cele redistribuite în urma desfiinţării unor complete. În concret, acest lucru se traduce prin creşterea semnificativă a numărului de dosare pe fiecare judecător şi complet, printr-un efort şi mai mare, prin asigurarea serviciului de permanenţă mai des şi, corelativ, prin supraîncărcarea rolului celor rămaşi în funcţie.
	În fapt, fie că recunoaştem sau nu, este vorba de o muncă suplimentară considerabilă care trebuie remunerată pe măsură.
În toate aceste situații, care vor fi analizate în cele ce urmează, apreciez că se va impune un dialog constant al membrilor CSM cu președinții curților de apel care, în urma consultării instanțelor arondate, vor aduce un plus de argumente și vor reprezenta un sprijin permanent, însă o reală optimizare pe termen lung, stabilă, din perspectiva schemelor de personal nu se poate realiza fără o reală strategie de resurse umane.
În concret, în instanţele unde astfel de probleme devin stringente (eu având în acest moment exemplul secţiei în care activez, unde în decurs de patru luni, o treime din colegi a părăsit instanţa, dar fiind conştientă şi de situaţia altor curţi şi tribunale, la nivel de secţii) apreciez că ar trebui făcută o statistică, cel puţin semestrială, iar în situaţia în care se constată astfel de dezechilibre (depăşirea semnificativă a încărcăturii medii pe ţară pe judecător) să se găsească o soluţie pentru remunerarea acestei munci suplimentare, cu un procent net cuprins între 5 şi 20%, aceasta netrebuind să fie o problemă câtă vreme posturile neocupate sunt în continuare bugetate. 
Această situaţie va necesita desigur o analiză periodică a încărcăturii pe scheme, însă poate fi în acelaşi timp şi o motivaţie pentru judecătorii stagiari de a se orienta şi spre acele instanţe, mai puţin atractive, despre care vorbeam anterior.
Rămânând la problema încărcăturii, consider că, având şi sprijinul preşedinţilor curţilor de apel, ar fi necesară o analiză periodică a acesteia la nivelul fiecărei curţi, urmată de o redistribuire a posturilor bugetate în funcţie de necesităţi, redistribuire a posturilor neocupate către instanţele unde acestea sunt chiar necesare şi unde pot fi în mod real folosite.
În acest sens, apreciez că aceste lucruri se pot realiza fără implicarea Ministerului Justiţiei, care are rolul, în esenţă, doar de a finanţa aceste posturi, urmând ca acest lucru să poată fi realizat doar cu avizul Consiliului Superior al Magistraturii.

[bookmark: _Hlk98760877]2.a.1 Programul flexibil al magistraţilor

Instituit ca un deziderat în proiectele anterioare, acesta a devenit o normalitate, ironic, odată cu perioada de pandemie, care ne-a impus tuturor o prezenţă fizică mai redusă la locul de muncă, munca de la domiciliu, convocarea şedinţelor în mediul on-line, fixarea pe ore a dosarelor în şedinţele de judecată şi altele.
Chiar dacă, aparent, am depăşit perioada pandemiei, consider important ca, în continuare, programul de lucru să fie unul flexibil, program care să ne permită să lucrăm în intervalul de timp considerat optim de fiecare dintre noi astfel încât să fim mai eficienți.  
În acest sens, consider că este rolul viitorului Consiliu de a reglementa în mod clar, prin regulament, programul de muncă flexibil pentru judecători, cu stabilirea exactă a condițiilor când prezența la serviciu este obligatorie, inclusiv programarea ședințelor de judecată, respectiv a zilelor în care acestea se vor desfășura, precum și a modului în care judecătorii de pe lista de permanență trebuie să fie la serviciu în timp util pentru soluționarea incidentelor ce implică prezența lor.  
Deşi cu o multitudine de neajunsuri şi limitări, perioada pandemiei ne-a obligat, paradoxal, să adoptăm un stil de muncă mult mai riguros însă convenabil atât pentru noi, cât şi pentru avocaţi şi justiţiabili. 
Pledez aşadar în continuare pentru menţinerea sistemului actual de fixare a dosarelor pe intervale orare estimative, evitând aglomeraţiile inutile în sălile de judecată, aceasta şi ca un semn de respect pentru colegii avocaţi care de regulă au şi alte cauze, la alte instanţe, în aceeaşi zi. Sistemul s-a dovedit a fi viabil iar opinia mea este că trebuie menţinut în aceeaşi formă, deoarece s-a demonstrat că este o soluţie care a avut rolul de a creşte respectul pentru sistemul judiciar în ochii justiţiabililor.

[bookmark: _Hlk98760932]2.b Salarizare şi pensii

Un subiect sensibil este și va rămâne problema salariilor și pensiilor magistraților iar Consiliul Superior al Magistraturii trebuie să apere aceste componente și să combată orice tentativă de afectare a acestora, pledând pentru menținerea actualelor garanții, fără pierderi pentru sistemul de justiție pe acest palier. 
Statutul judecătorilor trebuie susţinut inclusiv pe coordonatele siguranței, certitudinii și previzibilității financiare iar menținerea unui nivel adecvat al salariilor și pensiilor magistraților se impune atât pentru respectarea statutului profesional, cât și pentru asigurarea unui nivel decent de trai, aceasta în condițiile în care judecătorii  nu pot îndeplini nicio altă funcție publică sau privată pe durata mandatului lor, în afara celei didactice din învățământul superior.
De peste 10 ani, plata eșalonată a drepturilor salariale, recunoscute prin hotărâri judecătorești, uneori și prin acte administrative (ordine emise de ordonatorii de credite), a condus la generarea unei practici neunitare, diferențele dintre persoanele aflate în aceeași situație, care își desfășoară activitatea în aceleași condiții fiind adâncite. 
Legiuitorul a nesocotit în mod repetat principiile de bază consacrate de dreptul muncii în sensul negarantării de venituri egale la muncă egală și a consacrat discriminarea, supunând asumat unui tratament juridic diferit magistrații aflați în situații profesionale identice. 
Astfel, au fost puși în situații de inferioritate aceia care nu au obținut hotărâri judecătorești prin intermediul cărora ordonatorii principali de credite au fost obligați să le recunoască drepturile salariale comparativ cu magistrații care dețineau astfel de hotărâri, și cărora li s-au emis ordine de salarizare și de încadrare, în condițiile în care desfășurau aceeași activitate precum cei dintâi.
În materie de salarizare, mai multe decizii ale Curții Constituționale, dar și ale Înaltei Curți de Casație și Justiție, au statuat obligatoriu asupra faptului că nivelul maxim al salariului de bază/indemnizației de încadrare trebuie să se stabilească prin raportare la întreaga categorie profesională, respectiv familie ocupațională, indiferent de instituția sau autoritatea publică, ținând cont și de hotărârile judecătorești pronunțate, existente în acest sens, astfel că, valoarea de referință sectorială trebuie să fie unică pentru întreaga familie ocupațională, în situația de față familia ocupațională ,,Justiție”. 
Şi în ceea ce priveşte pensia de serviciu, voit numită în public “pensie specială”, eforturile noului  CSM  trebuie să fie orientate înspre prezervarea acesteia, cel puţin la nivelul actual, magistraţii cu vocaţie de pensionare trăind mereu sub spectrul unei incertitudini în această privinţă. 
Din această perspectivă, trebuie din start dezavuată orice iniţiativă care ar fi de natură a diminua, în orice mod, acest drept obţinut după ani grei de muncă, în reforme interminabile, cu sacrificiile vieţilor noastre personale şi cu interdicţii pe măsură.
Remunerarea activităţii judecătorilor este, în cea mai mare parte, inferioară funcţiilor de demnitate publică ale celorlalte puteri în stat, fiind nevoiţi de-a lungul ultimelor decenii să apelăm la instanţele de judecată pentru recunoaşterea drepturilor noastre salariale şi am ajuns, chiar în condiţiile în care avem titluri executorii, să ni se refuze în mod constant onorarea acestora de către debitorul Ministerul Justiţiei, sub tot felul de pretexte şi interpretări unilaterale.
	În ciuda semnalelor trase încă din cursul anului 2005 de către judecători şi a hotărârilor judecătoreşti în materie, persistă şi în acest moment discrepanţa vădită între salarizarea judecătorilor şi a procurorilor, îndeosebi a celor din DIICOT şi DNA. 
Indiferent de culoarea politică a celor care s-au perindat de-a lungul acestor ani în Parlament şi Guvern, aceste inechităţi nu au fost nici până în ziua de astăzi remediate, ca şi cum am fi meritat şi merităm să fim menţinuţi într-un con de inferioritate faţă de procurorii ale căror cauze le soluţionăm, începând chiar din faza de urmărire penală. 
Chiar dacă formaţia mea este de judecător penalist şi am resimţit ani de zile în mod direct această crasă inechitate, gândul meu se îndreaptă şi spre colegii din materiile non-penale, pentru că este de neacceptat ca un judecător să fie salarizat diferenţiat în funcţie de materia în care judecă şi, mai ales, faţă de un procuror, indiferent cărei structuri ar aparţine acesta. 
Cel mai recent exemplu este ultimul ordin de salarizare emis de MJ ca urmare a sentinţelor civile cu privire la acordarea VRS în sumă de 605 lei, prin care s-a încercat o reparaţie tardivă, dar nu integrală, a acestor diferenţe salariale, problematica salarizării diferite fiind încă departe de a fi tranşată.
În faza de executare silită a drepturilor salariale restante judecătorii s-au izbit de o realitate şocantă în sensul că toate conturile bancare cu destinaţia de drepturi salariale restante din hotărâri judecătoreşti şi alte titluri (n.n. – de aceeaşi natură) ale Ministerului Justiţiei sunt goale de ani buni de zile, nicio poprire neavând rezultat.
Situaţia în care ne aflăm cu toţii este total străină colegilor noştri procurori sau chiar colegilor judecători care îşi desfăşoară activitatea în cadrul CSM sau ÎCCJ deoarece atât acestea din urmă, cât şi  Ministerul Public sunt ordonatori principali de credite şi îşi gestionează bugetul autonom.
Exemplele de mai sus nu sunt unele izolate în ceea ce priveşte tratamentul inechitabil şi discriminatoriu care le este aplicat judecătorilor, cu un veritabil potenţial de afectare a indepedenţei lor în componenta financiară, ceea ce ne conduce implicit la abordarea unei teme care trenează de ani de zile, şi anume cea mai urgentă chestiune, a gestionării bugetelor instanţelor prin noi înşine.

[bookmark: _Hlk98761046]2 b.1) Preluarea bugetului instanţelor de la Ministerul Justiţiei de către Înalta Curte de Casaţie şi Justiţie sau de către Consiliul Superior al Magistraturii.

Încă din cursul anului 2009 magistraţii, prin intermediul asociaţiilor profesionale, au cerut în mod constant ca administrarea bugetului instanţelor să revină Înaltei Curţi de Casaţie şi Justiţie, ca o garanţie a asigurării independenţei efective a sistemului judiciar.
Fiecare dintre cele două Consilii ale Magistraturii anterioare şi-au fixat ca un obiectiv principal acest lucru, atât ca şi ţel şi deziderat comun, cât şi individual prin proiectele de candidatură, fără ca în concret să se fi realizat ceva.
Cert este că, într-o formă sau alta, trebuie renunțat la centralismul prezent, urmând a fi lărgită autonomia bugetară a tribunalelor și a curților de apel.
În cursul anul 2021, s-a depus la Senatul României un proiect din partea Consiliului Economic şi Social care viza trecerea bugetului instanţelor de la Ministerul Justiţiei la Înalta Curte de Casaţie şi Justiţie, însă şi această iniţiativă a rămas la stadiul de proiect.
Menținerea unui control financiar din partea executivului, prin păstrarea bugetului instanțelor la Ministerul Justiției (mai puțin cel al Înaltei Curți de Casație și Justiție şi al Consiliului Superior al Magistraturii), conduce la o afectare a independenței puterii judecătorești, fiind subminate fundamentele unei societăți democratice guvernate de principiile statului de drept.
Am încrederea şi speranţa că viitorul CSM va reuşi să rezolve într-un fel sau altul această chestiune, cu atât mai mult cu cât observăm cu toţii cât de dependenţi suntem, în componenta financiară, de Ministerul Justiţiei şi, implicit, de oricare factor politic care se succede la putere.

	2.c Răspunderea disciplinară. Relaţia cu Inspecţia Judiciară.

	Consiliul Superior al Magistraturii, având rolul constituțional de garant al independenței judecătorului, are obligația de a fi un tampon între judecător și presiunile ce se exercită asupra acestuia din afara sistemului judiciar (presă, politic), iar uneori și din interiorul acestuia (inspecția judiciară).  
	Încep prin a spune că un sistem judiciar sănătos nu poate funcţiona, pe lângă garanţiile de independenţă, fără răspunderea  reală a magistraţilor, dar trebuie remarcat că în ultimii ani s-a constatat o creştere semnificativă a acţiunilor disciplinare care ajung pe rolul celor două secţii ale Consiliului Superior al Magistraturii. În acelaşi timp, a crescut semnificativ şi numărul sesizărilor din oficiu, întemeiate sau nu, precum şi numărul dosarelor/acţiunilor disciplinare soluţionate prin clasare, aspect care este de natură a ne îngrijora.
	Dacă în ceea ce priveşte situaţia colegilor procurori, marea parte a acţiunilor disciplinare au fost respinse ca urmare a admiterii excepţiei nulităţii absolute a rezoluţiei de exercitare a acţiunii disiplinare (situaţie care şi-a găsit recent rezolvarea prin Decizia nr. 15 pronunţată în dosarul nr. 2990/1/2021 la data de 14 martie 2022 prin care s-a admis sesizarea formulată de Înalta Curte de Casație și Justiție – Secția de contencios administrativ și fiscal, prin Încheierea din 24 noiembrie 2021, pronunţată în Dosarul nr. 391/39/2021, privind pronunţarea unei hotărâri prealabile și, în consecință, s-a stabilit că: Dispoziţiile art. II din Ordonanţa de urgenţă a Guvernului nr. 77/2018 pentru completarea art. 67 din Legea nr. 317/2004 privind Consiliul Superior al Magistraturii, nu sunt de natură să confere Guvernului o competenţă directă de numire în aceste funcţii şi să dea naştere unor îndoieli legitime cu privire la utilizarea prerogativelor şi a funcţiilor Inspecţiei Judiciare ca instrument de presiune asupra activităţii judecătorilor şi a procurorilor sau de control politic al acestei activităţi), în ceea ce priveşte situaţia noastră, a judecătorilor, această excepţie a fost în mod constant considerată ca fiind nefondată (opinie care acum îşi are consacrarea şi printr-o hotărâre prealabilă a ÎCCJ).
	Prin urmare, în ultimii ani s-a putut constata existenţa unui procent crescut de admitere a acţiunilor disciplinare exercitate faţă de judecători, unele soldate cu sancţiuni extrem de severe, mergând de la diminuarea salariului, retrogradarea profesională, suspendarea din funcţie până chiar la excluderea din magistratură.
	Multe din aceste sancţiuni au fost modificate sau chiar desfiinţate de către Completul de 5 judecători al ÎCCJ, însă îngrijorarea pentru sancţionarea prea drastică şi prea frecventă a magistraţilor judecători rămâne şi constituie pentru noi un motiv de presiune în plus, fie că spunem acest lucru cu voce tare sau doar îl gândim.
	Apreciez că abordarea acestor chestiuni în cadrul Secţiei de judecători în materie disciplinară din CSM trebuie schimbată cel puţin din două perspective:
i) trebuie acordată o atenţie sporită cazurilor în care se dispune suspendarea judecătorului din funcţie până la soluţionarea acţiunii disciplinare, cu atât mai mult cu cât au fost cazuri în care această măsură a fost dispusă chiar anterior începerii cercetării disciplinare de către inspector. Măsura suspendării din funcţie în această procedură comportă serioase discuţii din perspectiva atât a respectării prezumţiei de nevinovăţie, cât şi din perspectiva apărării statutului magistratului, care pe perioada suspendării (în lipsa reglementării unui interval de timp rezonabil al duratei acestei măsuri) este lipsit de orice sursă de venit. Ca atare, pentru a se ajunge la o astfel de soluţie, apreciez că indiciile din acţiunea/sesizarea disciplinară trebuie să releve o gravitate extrem de serioasă a faptelor imputate, care în mod cert trebuie apreciată de la caz la caz.
ii) Cazuistica recentă în domeniul soluţiilor adoptate în acţiunile disciplinare demonstrează inexistenţa unei practici unitare între membrii Secţiei, existând numeroase soluţii adoptate cu majoritate, nu numai în ceea ce priveşte excepţiile invocate, cât şi în ceea ce priveşte soluţiile pe fondul acţiunii disciplinare. S-a ajuns astfel la hotărâri care conţin opinii şi soluţii diametral opuse, în sensul că se poate întâlni în aceeaşi hotărâre o opţiune majoritară pentru o soluţie extrem de severă, una intermediară pentru aplicarea unei sancţiuni mai blânde şi încă una pentru respingerea în integralitate a acţiunii disciplinare.
În contextul în care practica judiciară unitară la nivelul instanţelor a fost şi rămâne un deziderat, pe care noi toţi judecătorii îl urmărim, prin organizarea periodică a şedinţelor de învăţământ profesional special convocate în acest sens, cel puţin trimestrial, este firesc să pretindem şi membrilor Consiliului adoptarea unor conduite previzibile în materia sancţiunilor disciplinare.
Consider că în cel mai înalt for al nostru orgoliile şi antipatiile personale trebuie lăsate definitiv deoparte ( ca să citez un fost preşedinte, chemat să soluţioneze un conflict între unii judecători ai instanţei sale: “ Nu suntem aici – la serviciu – ca să ne iubim, ci ca să căutăm soluţii.” ) iar hotărârile atât de sensibile cum sunt cele în materia răspunderii noastre disciplinare trebuie să aibă o abordare şi o soluţionare cât mai unitară. 
Cu astfel de soluţii în materie disciplinară, în care există minim 3 până la 6-7 opinii minoritare, opinie diferită, divergentă sau opinie concordantă, inclusiv pe excepţii, nici un Consiliu nu va dobândi credibilitate, singurul rezultat vizibil fiind acela că nu sunt capabili să adopte o hotărâre clară şi previzibilă într-un complet colegial.
Din această perspectivă, fără a interfera în vreun fel în independenţa funcţională a Inspecţiei Judiciare sau în activitatea Secţiilor din CSM în materie disciplinară cred că, măcar pentru început, trebuie gândit un mecanism prin care cele două instituţii să comunice, în unicul scop de a creiona cel puţin o practică unitară în materie, pe categorii de abateri disciplinare, astfel încât, la nivelul sistemului, să existe o predictibilitate a soluţiilor adoptate în acest domeniu. Desigur că nu exclud aici nici întâlniri cu judecători ai SCAF din cadrul ÎCCJ, pe modelul întâlnirilor periodice a preşedinţilor de secţii din cadrul Curţilor de Apel, întâlniri gândite tocmai în scopul adoptării unei practici unitare la nivel de ţară.

3. Soluţii imediate pentru degrevarea judecătorilor

3.a Proiectul asistenţilor judiciari

Având în vedere măsura recomandată de CONSILIUL CONSULTATIV AL JUDECĂTORILOR EUROPENI la data de 7 noiembrie 2019, Consiliul Superior al Magistraturii a aprobat programul SIPOCA /MySMIS 751/129513 ”Optimizarea managementului la nivelul sistemului judiciar. Componenta de instanțe judecătorești” .
În cuprinsul descrierii Proiectului, s-a precizat faptul că experții în implementare (asistenți ai judecătorilor) vor fi repartizați pe lângă judecătorii desemnați din cadrul instanțelor pilot, urmând a realiza activități specifice, în funcție de necesitățile concrete, potrivit sarcinilor trasate de judecătorii menționați anterior.
Programul prevede că asistentul de judecător se va alătura, în cadrul exercițiului pilot, echipei formate din judecător și grefierul de ședință, cu scopul de a sprijini activitatea judecătorului, dar și a grefierului, prin preluarea unor sarcini de documentare, sinteză și redactare.
Prin acest proiect, Consiliul Superior al Magistraturii şi-a propus dezvoltarea și implementarea unor instrumente standard de management integrat, axat pe trei componente, respectiv management organizațional, volum optim de activitate și resurse umane, care urmează a fi introduse la nivelul instanțelor judecătorești în scopul îmbunătățirii practicilor manageriale și asigurării predictibilității în luarea deciziilor.
De asemenea, prin acelaşi proiect se urmărește identificarea și dezvoltarea mecanismelor necesare pentru reducerea duratei proceselor, îmbunătățirea ratei de soluționare a cauzelor și scăderea duratei de soluționare a cauzelor, astfel încât să se realizeze o îmbunătățire a indicatorilor de eficiență calculați la nivelul instanțelor judecătorești.
Ca beneficiar direct al proiectului, la nivelul curţilor de apel, îmi propun continuarea acestuia şi implementarea lui şi la nivel de tribunale şi judecătorii şi apreciez că rolul asistenţilor judiciari, pe care eu îi percep a fi foarte bine pregătiţi profesional, este unul de un real ajutor în activitatea noastră, aşa cum voi argumenta în cele ce urmează.
În esență, activitățile asistenților judecătorului pot fi clasificate în activități de:
· redactare: proiecte de hotărâri incluzând și sinteza considerentelor, proiecte de minută, proiecte de rezoluții privind procedura prealabilă primului termen de judecată și fișă privind dosarul cauzei la instanțele inferioare  din perspectiva verificării modalității în care a fost stabilită taxa de timbru;
· verificarea dosarelor aflate pe lista ședinței de judecată (ex. competență, procedura de citare, termenul privind înregistrarea căii de atac etc.);
· documentare: cu referire la chestiunile care prezintă interes în cauzele indicate de judecătorul coordonator raportat la probleme de practică neunitară sau practică judiciară și doctrină având ca obiect variate probleme de drept substanțial sau procedural sau care vizează anumite subiecte specifice cauzelor aflate pe rolul completului de judecată, aspecte ce țin de interpretarea legii etc;
· cercetare: identificarea orientării jurisprudențiale și doctrinare, majoritare sau minoritare;
· întocmirea rapoartelor de practică neunitară;
· participare la ședințele de judecată ale completului din care face parte judecătorul coordonator ;
· în cazul judecătorilor coordonatori cu funcție de conducere (președinte de secție), asistentul este adesea responsabil pentru diferite sarcini administrative, cum ar fi: gestionarea mapelor privind deciziile de practică în casare, răspunsuri la puncte de vedere cerute de C.E.D.O. sau alte instituții ale statului, actualizarea legislației și a publicațiilor de specialitate în domeniu, respectiv orice alte proiecte administrative necesare pentru sprijinul atribuțiilor specifice judecătorului cu rol de conducere.
Astfel, nu numai datorită nivelului ridicat de cunoaştere, ci și datorită contactelor valoroase și relațiilor personale dezvoltate în timpul exercitării atribuțiilor de asistent, se poate crea o bază de selecție specializată  pentru viitori magistrați.
În plus, prin prisma faptului că asistenții au sarcina de a documenta/cerceta o gamă variată de chestiuni juridice, sunt capabili să aducă o contribuție practică la procesul de luare a deciziilor judiciare.
În principal, este de subliniat că asistenții judiciari pot reprezenta un instrument important de degrevare a judecătorilor de sarcinile non-juridice, pentru a urgenta activitatea în instanțe și a reduce întârzierile și, de asemenea, pentru a-i ajuta să pregătească hotărâri de o calitate superioară şi cu celeritate. 
Astfel, trebuie subliniat că în acest fel de proiect judecătorii nu mai sunt priviţi singular ca simpli gestionari ai cauzelor iar dacă asistenții lucrează cu ei, aceştia vor avea rol de coordonatori, rol care implică adresarea unor aprecieri constructive, sprijinirea dezvoltării asistenților, construirea unei relații de încredere reciprocă și planificarea sarcinilor care pot fi delegate. 
Fiind vorba însă încă de un proiect pilot, apreciez că puterea judecătorească va trebui să fie responsabilă pe viitor de selecția asistenților judiciari printr-o procedură transparentă bazată pe criterii obiective și meritocratice, neexcluzând aici defel rolul Consiliului Superior al Magistraturii.
Ca o concluzie, prin implementarea acestui proiect și implicit permanentizarea funcției de asistent al judecătorului se ating trei puncte extrem de relevante în activitatea instanțelor judecătorești: 
i) Celeritate în soluționarea cauzelor, respectiv redactarea hotărârilor judecătorești în termen optim;
ii) Creșterea calității actului de justiţie, judecătorii fiind astfel degrevaţi de motivarea unor cauze cu un grad mai redus de complexitate, corelativ cu posibilitatea de a acorda prioritate şi timp suplimentar de redactare cauzelor cu un grad ridicat sau deosebit de complexitate;
iii) Sporirea eficienței activității instanțelor judecătorești per ansamblu. 

3.b Rolul grefierilor

În activitatea de judecată, principalii noştri parteneri şi cei mai direcţi sunt grefierii. Niciun proiect viabil al eficientizării activităţii noastre nu poate începe fără recunoaşterea rolului personalului auxiliar, fără recunoaşterea meritelor lor şi fără susţinerea noastră faţă de aceştia.
De-a lungul carierei mele am avut şansa de a lucra cu grefieri profesionişti şi dedicaţi muncii lor, care au preluat în timp unele atribuţii de ale noastre, însă acest lucru nu poate fi realizat fără susţinerea noastră.
Dincolo de rolul asistenţilor judiciari, la care am făcut anterior referire, rolul grefierului de şedinţă este unul determinant şi, cu cât mai mult vom aprecia calitatea muncii lor şi îi vom încuraja, cu atât mai eficient va fi actul de judecată pe care îl înfăptuim împreună.
Cunoaştem cu toţii că, în ultimii ani, instanţele de judecată au fost, în majoritate, subfinanţate, deficitul de resurse umane fiind unul semnificativ.
Identificarea unui volum optim de activitate nu poate fi gândită în afara cunoaşterii necesarului de judecători şi personal auxiliar, astfel încât să fie înlăturate inechităţile pentru cei care în continuare sunt nevoiţi să folosească resurse personale pentru a face faţă unui volum de muncă tot mai mare şi tot mai extenuant.
În aceste condiţii, pentru a putea fi vorba de standarde profesionale adecvate, raportul judecător-complet/personal auxiliar ar trebui să fie minim de 1:2 în orice instanţă, pentru a asigura condiţii minime de natură să permită creşterea  calităţii actului de justiţie.
În prezent, în multe instanţe, unde un grefier este alocat unui număr de 2-3 judecători, aceştia din urmă sunt nevoiţi să desfăşoare activităţi ce exced competenţelor lor specifice sau să tehnoredacteze hotărâri judecătoreşti de o complexitate redusă, care pot fi tehnoredactate de către grefieri.
În tot acest context, este necesar ca Ministerul Justiţiei şi Consiliul Superior al Magistraturii să încerce să rezolve cât mai urgent problematica deficitului de personal auxiliar în instanţe, astfel încât să se ajungă la o degrevare reală a judecătorilor de aceste activităţi, care pot fi în mod real preluate de către asistenţii judiciari sau de către grefieri.

4. Întărirea mecanismului de consultare a judecătorilor de către Consiliul Superior al Magistratraturii în ceea ce priveşte avizarea actelor normative.

Acest for, Consiliul Superior al Magistraturii, are  dreptul de a are iniţiativă legislativă şi cred că acest rol trebuie să fie in viitor mult mai vizibil, astfel încât, prin mecanismele pe care le are la îndemână, să  confere judecătorilor certitudini şi să îi convingă că au un cuvânt hotărâtor de spus în ceea ce priveşte proiectele de legi care sunt supuse avizării prealabile a CSM.
Suntem cu toţii conştienţi de faptul că legile care ajung pe masa Executivului sau Legislativului ne pot influenţa nu doar cariera profesională, ci şi modul în care vom fi chemaţi să aplicăm legea în litigiile deduse judecăţii noastre.
Tocmai de aceea, implicarea noastră nu trebuie să fie una formală, ci una de substanţă, sens în care apreciez că viitorul Consiliu trebuie să acţioneze pe două paliere.
Primul palier, utilizat până în prezent, este şi a fost cel la nivel instituţional.
În mod formal, proiectele de lege supuse avizării sunt transmise către adunările generale, urmând ca acestea să fie convocate pentru exprimarea propunerilor, apoi centralizarea lor şi apoi retransmiterea acestora Consiliului Superior al Magistraturii, unde urmează un alt filtru făcut prin direcţiile de specialitate şi în final prezentarea unei forme finale Plenului, unde nu avem certitudinea că ele au fost recepţionate în forma propusă de noi.
În mod informal, această procedură ar putea fi mult simplificată, prin realizarea unei platforme on-line care să asigure în timp real consultarea judecătorilor de la toate gradele de jurisdicţie, prin crearea unui soft accesibil acestora pe bază de user şi parolă, cu menţionarea unui motor de căutare în funcţie de domeniul vizat.
În această modalitate, vom putea recepţiona, în timp real, propunerile dumneavoastră, urmând ca o statistică pe domeniile vizate să fie făcută de către departamentele specializate, în mod cert într-un timp mult mai scurt decât cel alocat consultării formale, care în mod clar nu va avea nici aceeaşi previzibilizate, şi nici aceeaşi acurateţe ca a propunerilor recepţionate direct.


	5.Proiectele legilor justiţiei. Întărirea rolului puterii judecătoreşti. 

	În ultimii anii, legile justiţiei au făcut obiectul unor dezbateri intense, atât în interiorul sistemului, cât şi în societatea civilă, indiferent de ,,culoarea” celor de la guvernare sau a miniştrilor justiţiei care s-au perindat în acest post de-a lungul timpului.
	Aceste dezbateri sunt departe de a se fi încheiat, astfel încât, pe viitor, va fi esenţială implicarea noului Consiliu în punerea în dezbatere, avizarea şi adoptarea lor, într-o manieră care să fie de natură a întări rolul şi statutul magistraţilor, care trebuie să fie protejaţi de orice presiune exterioară sau interioară.
	Legile justiţiei au fost şi vor fi axate pe două largi paliere, si anume, organizarea judiciară şi statutul judecătorilor şi procurorilor, însă pe viitor consider că ar fi necesară o reaşezare, regândire a acestora, tocmai în vederea separării carierelor, astfel încât personal voi milita pentru un proiect distinct al acestor legi, unul în ceea ce priveşte puterea judecătorească iar altul al Ministerului Public. 
	Având însă în vedere şi dispoziţiile constituţionale, se impune însă – până la o eventuală revizuire a acestora – adoptarea unei legi comune a Consiliului Superior al Magistraturii, format din judecători şi procurori.

	6. Relaţia cu presa.

	Viitorul Consiliu Superior al Magistraturii va fi chemat să restabilească imaginea şi credibilitatea acestui for, destul de serios zdruncinate în ultima perioadă, din cauza nesfârşitelor lupte interne între membrii săi, a divergenţelor radicale de opinii,  materializate uneori în luări de poziţie, să le spunem, cel puţin neinspirate sau nefericite.
	Viitorul Consiliu Superior al Magistraturii trebuie să aibă în componenţă personalităţi puternice, dar flexibile, oameni care să aibă disponibilitatea de a asculta şi alte puncte de vedere, să aibă tăria să recunoască dacă s-au înşelat, să nu se lase dominaţi de orgolii personale, astfel încât mesajul transmis în exterior să fie unul de coeziune şi unitate.
	Pentru îndeplinirea acestui deziderat, o atenţie sporită trebuie acordată relaţiei cu presa.
	Viitorul Consiliu va trebui să dea dovadă de transparenţă şi să creeze raporturi deschise şi armonioase cu jurnaliştii, să evite opacitatea şi secretomania, cu respectarea desigur a confidenţialităţii lucrărilor care au acest caracter. 
O comunicare onestă şi în timp real va fi de natură să îmbunătăţească şi imaginea Consiliului Superior al Magistraturii în rândul societăţii civile, astfel încât să fim în mod efectiv percepuţi ca o autoritate respectabilă în ochii justiţiabililor, ai presei şi ai oamenilor în general.

  În loc de postfaţă…

	Sunt pe deplin conştientă că prin prezentul proiect, nu am reuşit să ating nici pe departe toate problemele şi frământările cu care ne confruntăm. Dacă am omis ceva cu adevărat important, sunt oricând dispusă să răspund şi altor întrebări sau provocări iar, în cazul în care voi fi aleasă, sunt dispusă să ascult orice doleanţă şi să încerc să găsesc soluţii.
	Cum probabil ştiţi de când mi-am asumat această candidatură, teoretic aş avea mai puţin de 6 luni până la împlinirea vârstei de pensionare.
	Ceva din interiorul meu mi-a spus însă că nu este momentul să abandonez, că mai am multe de spus şi de făcut iar dacă dumneavoastră mă creditaţi cu încredere nu o să vă spun că voi face tot ceea ce voi putea, o să vă spun că o să fac şi puţin mai mult…
	Când veţi vota, să fiţi cu gândul la candidatul care vă poate cel mai bine reprezenta şi care are şanse reale să ajungă acolo, să nu ajungă degeaba sau exclusiv pentru satisfacerea propriilor interese.
	Mulţumesc pentru timpul acordat.

     Cluj-Napoca                                                                Adina Daria Lupea
    23 Martie 2022

